Kalász István

 *Hazafelé vers*

 Menni vinni a legújabb turkálót

 fejben haza az állványról leesett munkást

 a trafik előtti koldulást vinni

 a pince szálló hűtőjéből a

 munkás vodkát és hogy a téren hős pallos

 helyett fallosz szobor áll hogy ugrik

 dróthálónak a kutya és gyógyszertár előtt

 jön a suttogás recepttel segítsen gyereknek lesz…

 mindezt vinni haza

 a karszorítást az emberre dudálást a vérért szirénázást

 a ruhában a pörköltszagot vinni a

 boltban lejárt zenét üres dobozt

 vinni mindezt az átvágott platánsor mögött

 az elhasznált lépcsőn cipelni fent

 tenni tenyérbe szorítani az ágy

 mellé mint a cigarettát

 a lepedőn elnyúlni nyelvet

 ölteni izzadtan aludni nem álmodni

 majd másnap az alig fűtött sötétben felkelni

 tervezni hogyan vinni mindezt préselni vissza

 illeszteni jobban be hogy mindezzel ne

 omoljunk össze.

 *Író NER idején*

 Szemet szúr ami van

 hajnalban szívet tép hogy egyre

 maguknak adnak – díjat

 ülnökkézfogáshozkörhintát – de

 a nyelvet nem nyelem le

 inkább harapom a tükör előtt mert

 rajta a szó és érzem

 szemszegletből figyelik

 a senki földjét amin állok reggelente

 és nem tudom magamban mire

 váltsam az ütést igen mindez

 kifordított véres és mégis-mégis…

 az írónak – végül - ez a jó

 *Csalá®dfa – lettem hatvan*

 Anyámanyja dúdolt napverte alföldi udvaron

 anyámapja emberre fácánra lőtt a saját fejébe

 hajdúmagyar anyám huzatban tanított ma is mosolyog

 vatersmutter halt korán apámapja hajlik szakadt fény

 képen mondják rá hasonlítok

 sváb apám hátán kifordított zsák kívül schwarz

 és gold bent véres sújtás

 testvérem versben tollat zabáltatott

 lányom székben kerékbe nem tört …

 én pedig hatvan év szövegtörzs fölé hajolok

 keresem mi marad ebből és

 mire nyílik a levél zöldig derűsen maradék

 időmre.

 *Búcsú – kétszer*

 Utolsó útjára

 a türelemmel viselt

 hosszú szenvedésben

 aki ismerte szerette végső

 nyughelyére szál virággal a sír

 fölött fájdalommal de jó

 szívvel földi hamvait.

 Aztán este otthon a konyhaasztalnál

 dönteni.

 Mi lesz?

 A szekrényben a ruhákkal.

 A nyávogó macskával.

 A fésűben maradt hajjal.

 Mi lesz a csendben elalvással?

 Másnap az utcán a fákkal.